濟陰
作者：畢仲游
朝代：宋

paragraphs: 東州女兒年十七，身在風塵如在室。
紅腮綠領巧相宜，露浥海棠嬌滴瀝。
態濃意遠畫不盡，對客無言却真實。
濟陰縣令爲留連，樽俎相逢復相失。
我讀古人書，又愛斯人美。
既未能忘情，亦未能忘禮。
以情敗禮禮之賊，以禮約情情有止。
上不與汝礙崆峒之山，下不與汝隔滄浪之水。
無山無水有城市，咫尺青樓三萬里。
東家酒香噴蘭芷，對客醉歌而已矣。
君不見魯國有男子，拒戶不開寧老死。